
SÂMBĂTĂ SEARA 


LA VECERNIA MICĂ 


La Doamne, strigat-am..., se pun patru stihiri podobnice, glasul al 6-lea: 


Podobie: Îngereștile puteri... 


Acum oştile îngereşti însoțesc lemnul cel cinstit, cu bună cucernicie 
înconjurându-l, și cheamă pe toţi credincioşii la închinare. Deci veniţi cei 
ce vă luminaţi cu postul, să cădem la el cu bucurie şi cu frică, strigând cu 
credinţă: Bucură-te, cinstită Cruce, întărirea lumii! (de două ori) 


Ca să ridici blestemul lui Adam, ai luat fără de întinare trupul nostru 
şi Te-ai răstignit şi ai murit, lisuse preabunule. Pentru aceasta cinstim cu 
credinţă Crucea Ta și sulița, buretele, trestia şi cuiele; și cerem să vedem 
Învierea Ta. 


Încuiat-a şarpele prin lemn Edenul cel de demult; iar lemnul crucii l- 


a deschis tuturor celor ce voiesc să se curăţească prin post şi prin lacrimi. 
Deci văzându-l pe acesta pus înainte, veniţi credincioșii să cădem la el cu 
frică, strigând: Deschide, Cruce, porţile cerurilor celor ce te iubesc pe tine. 


Slavă... Și acum..., asemenea: 


Când Te-a văzut pe Tine pironit pe Cruce, Cuvinte al lui Dumnezeu, 
ceea ce Te-a născut fără de sămânță s-a tânguit strigând: Vai mie, Fiul meu 
preadulce! Ce smerenie este aceasta, Dumnezeul meu? Cum rabzi patimă 
de judecată nedreaptă, Cel ce eşti fără de patimă? Laud cu cântări 
înfricoşătoarea şi nespusa pogorâre a Ta. 


LA STIHOAVNĂ 


Stiluri prosomice, glasul al 2-lea: 
Podobie: Casa Eufratului... 

Dezlegându-ne de legăturile osândirii celei de demult, noi 
credincioşii, prin lemnul Crucii, să slăvim pe Hristos, Cel ce s-a pironit pe 
dânsa. 


Stih: Înălțaţi pe Domnul Dumnezeul nostru și vă închinaţi la aşternutul picioarelor Lui, că 
sfânt este (Ps. 98,5). 


Vino acum împreună cu noi, Davide, mișcă-ţi alăuta cântând, înălţaţi 
pe Hristos, credincioşilor, şi vă închinaţi aşternutului picioarelor Lui. 


Stih: lar Dumnezeu, Împăratul nostru, mai înainte de veac a făcut mântuire în mijlocul 
pământului (Ps. 73,13) 


Să înălțăm popoare, lemnul cel ce este pus înainte, prin care ne dă 
nouă Hristos mântuire, și cu credinţă să-l sărutăm. 


Slavă... Și acum..., a Crucii, a Născătoarei, asemenea: 


Înălţat pe Cruce pentru oameni văzând pe Fiul tău, Fecioară, ai 
strigat tânguindu-te: Slavă milostivii Tale! 


Apoi: Acum liberează..., Sfinte Dumnezeule..., Preasfântă Treime..., și după 
Tatăl nostru... 


Troparul, glasul 1: 


Mântuieşte, Doamne, poporul Tău, şi binecuvântează moștenirea Ta; 
biruinţă binecredincioșşilor creștini asupra celui protivnic dăruiește, și cu 
Crucea ta păzeşte pe poporul Tău. 


Ectenia mică si otpustul. 


lar după otpust, intră preotul cu diaconul şi cu eclesiarhul în veşmântărie şi se îmbracă 
preotul şi diaconul; şi cădind cinstita Cruce, zice diaconul: Binecuvintează, părinte! lar 
preotul: Binecuvântat este Dumnezeul nostru... Apoi: Sfinte Dumnezeule..., Preasfântă 
Treime... și după Tatăl nostru... troparul Crucii: Mântuiește, Doamne, poporul Tău... 
Slavă... Şi acum..., Condacul. 

Apoi ridică preotul cinstita Cruce cu discul pe cap şi o duce la Sfânta Masă, mergând 
înainte paracliserul cu două făclii aprinse. O aşază pe Sfântul Antimis, în locul Evangheliei, pe 
care o pune mai sus. Înaintea cinstitei Cruci arde lumânare toată noaptea. 


LA VECERNIA MARE 


După ce preotul binecuvântează, se citeşte, după obicei, Psalmul începător; apoi se 
citeşte Catisma întâi. 


La Doamne, strigat-am..., se pun 10 stihiri: 3 stihiri ale Învierii din Octoih, 3 ale lui 
Anatolie și 4 ale cinstitei Cruci. 


Stihirile Crucii, glasul al 5-lea: 
Podobie: Bucură-te cămara... 


Strălucește, Cruce a Domnului, luminatele fulgere ale harului tău în 
inimile celor ce te cinstesc pe tine, şi cu dragoste dumnezeiască te 
primesc, ceea ce ești de lume dorită; prin care a trecut mâhnirea 
lacrimilor, din cursele morţii ne-am izbăvit, și la veselia cea neîncetată ne- 
am mutat. Arată bunăcuviinţa frumuseţii tale, dăruind răsplătirile postirii 
robilor tăi, celor ce cer cu credinţă ocrotirea ta cea bogată și mila ta cea 
mare. 


Bucură-te, Cruce purtătoare de viaţă, raiule cel frumos al Bisericii, 
pomul nestricăciunii, care ne-ai înflorit desfătarea slavei celei veșnice, 
prin care se alungă taberele demonilor şi împreună se veselesc cetele 
îngerilor, şi adunările credincioşilor prăznuiesc. Arma cea nebiruită, tăria 
cea neclintită, biruinţa împăraţilor, lauda preoţilor. Dă-ne și nouă acum să 
ajungem la Patimile lui Hristos şi la Înviere! 


Bucură-te, Cruce purtătoare de viaţă, semnul cel nebiruit al 
creştinătăţii, ușa raiului, întărirea credincioșilor, zidul cel dimprejurul 
Bisericii; prin care s-a pierdut și a încetat blestemul, s-a înghiţit puterea 
morţii şi ne-am înălţat de pe pământ la cele cerești. Armă nebiruită 
împotriva demonilor, mărirea mucenicilor, podoaba cuvioșilor cu 


adevărat, limanul mântuirii, ceea ce dăruiești lumii mare milă. 

Veniţi amândoi cei întâi-zidiţi, care aţi căzut din ceata cea de sus, 
prin pizma ucigașului de oameni, pentru gustarea cea amară a mâncării 
din pomul cel de demult. Iată vine preacinstitul lemn cu adevărat, la care 
alergând cu bucurie îmbrăţișaţi-l și strigaţi către el cu credinţă: Tu ești 
sprijinul nostru, Cruce preacinstită, din al cărei fruct gustând, am 
dobândit nestricăciunea, luând adevăratul Eden cel dintâi și mare milă. 


Slavă..., glasul al 3-lea: 


Hristoase Dumnezeul nostru, Cel ce ai primit răstignire de bunăvoie, 
spre învierea cea de obște a neamului omenesc, şi prin trestia crucii 
sângerându-Ți degetele cu vopsele roşii, Te-ai milostivit a iscăli pentru 
noi, ca un împărat, cele ce sunt de iertare; nu ne trece cu vederea pe noi 
cei ce suntem ameninţaţi iarăși cu depărtarea de la Tine. Ci Te 
milostivește, Unule, îndelung-răbdătorule, spre poporul Tău, cel ce este în 
nevoi şi Te scoală și biruiește pe cei ce se luptă împotriva noastră ca un 
atotputernic. 


Şi acum..., a Născătoarei - Dogmatica glasului. 


Intrare cu cădelnița: Lumină lină... 


Prochimenul: Domnul S-a împărăţit... ecteniile și celelalte, după obicei. 


LA LITIE 
Stihirile hramului, Slavă... Și acum..., glasul al 5-lea: 


Văzându-Te toată făptura răstignit pe cruce gol, pe Tine, Făcătorul și 
Ziditorul tuturor, s-a schimbat de frică şi s-a tânguit; soarele și-a strâns 
lumina şi pământul s-a clătinat; pietrele s-au despicat şi catapeteasma 
templului s-a rupt; morţii din morminte s-au sculat si Puterile îngereşti s- 
au spăimântat, zicând: O, minune! Judecătorul se judecă și pătimeşte 
voind, pentru mântuirea şi înnoirea lumii. 

LA STIHOAVNĂ 
Stihirile Octoihului, apoi Slavă... Şi acum..., glasul al 4-lea: 


Doamne, Cel ce ai ajutat în război preablândului David, ca să supună 
pe cel de alt neam, fii împreună în război cu credinciosul nostru popor, și 
cu arma Crucii surpă pe vrăjmaşii noștri. Arată, Milostive, spre noi milele 
Tale cele de demult; și să cunoască adevărat, că Tu eşti Dumnezeu și că 
spre Tine nădăjduind biruim; rugându-se după obicei Preacurată Maica 
Ta, să se dăruiască nouă mare milă. 


Troparul, glasul 1: Născătoare de Dumnezeu... (de două ori) şi al Crucii, o dată: 
Mântuiește, Doamne, poporul Tău... cealaltă urmare a Privegherii. 


lar de nu este Priveghere, se zic troparul Învierii: Slavă... al Crucii, Și acum... al 
Născătoarei de Dumnezeu, al Învierii. 


DUMINICĂ DIMINEAȚA 


După cei şase psalmi, Dumnezeu este Domnul... pe glasul Octoihului. Se cântă 
troparul Învierii de două ori. Slavă... al Crucii. Și acum... al Născătoarei: Gavriil zicând ţie, 
Fecioară... 


Și obişnuitele Catisme, şi se cântă Sedelnele Învierii. 
De este hramul cinstitei Cruci, după Polieleu, Sedealna Crucii, glasul al 8-lea. 
Podobie: Porunca cea cu taină... 


Cu lemnul a golit întâi vrăjmaşul raiul, pentru mâncare aducând 
moarte; iar lemnul Crucii înfigându-se în pământ, a adus oamenilor 
îmbrăcăminte de viaţă și toată lumea s-a umplut de toată bucuria. Pe care 
văzând-o pusă spre închinare, împreună să strigăm lui Dumnezeu, 
popoare, cu credinţă: Plină este de slavă casa Lui. 

Slavă... Şi acum... tot aceasta. 


Antifoanele glasului. Toată suflarea... Evanghelia Utreniei, ce va fi de rând, a Învierii; 
Învierea lui Hristos văzând... Psalmul 50. 


Slavă... glasul al 8-lea: Ușile pocăinţei deschide-mi..., Și acum... În cărările 
mântuirii... Apoi stihira, glasul 6: Stih: Miluieşte-mă Dumnezeule... La mulțimea faptelor 
mele... 


CANOANELE 


Canoanele Învierii şi ale Născătoarei de Dumnezeu pe 6 şi din Triod, pe 8, Tricântarea, 
alcătuire a sfântului Părintelui nostru Teodor Studitul. 


CÂNTAREA 1, glasul 1: 
Irmos: Ziua Învierii... 


Ziua aceasta de prăznuire este, că prin Învierea lui Hristos moartea 
s-a arătat deşartă; lumina vieţii a răsărit; Adam sculându-se dănţuieșşte cu 
bucurie; pentru aceasta strigăm cântând cântare de biruinţă. 


Ziua aceasta este a închinării cinstitei Cruci; veniţi toţi la dânsa. Că 
revărsând razele cele luminoase ale Învierii lui Hristos, le pune înainte. Să 
o sărutăm deci toţi, sufleteşte bucurându-ne. 


Arată-te Crucea Domnului cea mare; arată-mi acum dumnezeiescul 
chip al frumuseţii tale, învrednicindu-mă a fi închinător laudei tale; că 
strig către tine ca și către o însufleţită şi te sărut. 


Să laude cu un glas cerul și pământul, că pusă este înaintea tuturor 
preafericita Cruce, pe care, fiind pironit trupeşte, Hristos S-a jertfit. Pe 
aceasta să o sărutăm, sufletește bucurându-ne. 


Slavă..., a Treimii: 


O Treime după Feţe, Unime după chip, Părinte și Fiule şi Duhule; 
Unime întocmai puternică în sfat, în voinţă și în stăpânirea puterii, păzeşte 
lumea Ta, pace dăruindu.-i. 

Și acum..., a Născătoarei: 


Neştiind nicidecum ispita de bărbat, Fecioară, ai născut prunc fără de 
sămânță; și prin acea preacurată naștere aduci pe Făcătorul tuturor, pe 
Hristos Dumnezeu. Deci pe Acela roagă-L, să împace toată lumea. 


Catavasie: 
Dumnezeiescul Moise a însemnat mai înainte de demult în Marea 
Roșie Crucea Ta, când a trecut pe Israel, tăind marea cu toiagul, cântându- 
Ți cântarea ieșirii, Hristoase Dumnezeule. 


CÂNTAREA A 3-a: 
Irmos: Veniţi să bem băutură nouă... 


Veniţi să cântăm cântare nouă, prăznuind pierzarea iadului; că 
Hristos S-a sculat din mormânt, omorând moartea şi mântuind toată 
lumea. 


Veniţi credincioșilor să scoatem apă nu din fântâna care izvorăște 
apă stricăcioasă, ci din izvorul luminării, închinându-ne Crucii lui Hristos, 
întru care ne și lăudăm. 


Sărutând acum Crucea Ta, pe care a închipuit-o oarecând Moise cu 
palmele, biruim, Stăpâne Hristoase, pe Amalec cel netrupesc și ne și 
mântuim prin ea. 


Cu ochi și cu buze curate, începând cântare de bucurie, să ne 
închinăm, credincioșilor, cu bucurie Crucii Domnului, întru cântări 


lăudând-o. 


Slavă..., a Treimii: 

Pe un Dumnezeu fără început, în trei ipostasuri cinstesc, pe Cel 
nedespărțit după chipul Fiinţei: Pe Tatăl și pe Fiul şi pe Duhul cel viu, întru 
Care ne-am botezat. 


Și acum..., a Născătoarei: 
Moise a văzut cu închipuire, de demult în rug taina ta, curată; că 


precum pe acela văpaia nu l-a ars, aşa nici pântecele tău focul 
Dumnezeirii. 


Catavasie: 
Întăreşte-mă, Stăpâne Hristoase, cu Crucea Ta pe piatra credinţei, ca 
să nu se clatine gândul meu de năvălirile vrăjmaşului celui rău; că numai 
Tu Însuţi eşti sfânt. 


SEDEALNA, glasul al 6-lea: 


Crucea Ta, Doamne, s-a sfinţit, căci cu dânsa se fac tămăduiri celor 
bolnavi întru păcate; prin ea cădem înaintea Ta, miluiește-ne pe noi. 


Stih: Înălţaţi pe Domnul Dumnezeul nostru și vă închinaţi așternutului picioarelor Lui, 
că sfânt este. 


Astăzi s-a împlinit cuvântul proorocului; că iată ne închinăm la locul 
unde au stat picioarele Tale, Doamne. Și gustând din lemnul mântuirii, am 
aflat mântuire din patimile păcatului. Pentru rugăciunile Născătoarei de 
Dumnezeu, Unule, Ilubitorule de oameni. 


Slavă... 
Numai cât s-a înfipt lemnul Crucii Tale, Hristoase, temeliile morţii s- 
au clătinat, Doamne; că cel pe care l-a înghiţit iadul cu poftă, l-a liberat cu 
cutremur. Arătat-ai nouă mântuirea Ta, Sfinte; pentru care Te slăvim pe 


Tine, Fiul lui Dumnezeu, miluieşte-ne pe noi. 


Și acum..., a Născătoarei: 

Născătoare de Dumnezeu Fecioară, roagă pe Fiul tău, pe Hristos 
Dumnezeul nostru, Care de bunăvoie a primit a fi pironit pe Cruce și a 
înviat din morţi, să mântuiască sufletele noastre. 


Cântarea a 4-a: 
Irmos: La dumnezeiasca strajă... 


lată a înviat Hristos! zis-a îngerul mironosiţelor femei; nu plângeți, ci 
mergând spuneţi Apostolilor: Bucuraţi-vă! Astăzi este mântuirea lumii; 
tirania vrăjmașului a pierit cu moartea. 


Bucuria cea pentru închinarea Crucii Tale celei purtătoare de viaţă, 
astăzi întâmpinând-o, Hristoase, întâmpinare facem preasfintelor Tale 
Patimi, pe care le-ai suferit pentru mântuirea lumii, Mântuitorule, ca un 
Atotputernic. 


Astăzi se face bucurie în cer și pe pământ, că se arată lumii semnul 
lui Hristos, întreit fericita Cruce; că aceasta punându-se înainte, izvorăște 
celor ce se închina ei har pururea curgător. 


Ce-Ţi vom aduce Ție, Hristoase? Că ne-ai dat cinstita Cruce să ne 
închinăm ei, pe care s-a vărsat sângele Tău cel preasfânt și s-a țintuit 
trupul Tău cu piroane; pe care acum sărutând-o Îţi mulțumim. 


Slavă..., a Treimii: 

Laud trei ipostasuri ale unei Dumnezeiri, ale Firii adică celei singure 
prin Sine fără despărţire; mărturisind pe Tatăl fără început şi pe Fiul şi pe 
Duhul Sfânt, o Domnie pe un scaun, o Împărăţie întocmai, o Stăpânie 
veșnică. 


Și acum..., a Născătoarei: 


Numai tu, curată te-ai arătat între femei odor prea minunat, lucru 
înfricoșător; că tu ai înnoit firea, născând fără de sămânță, rămânând 

iarăși fecioară ca şi mai înainte; căci Cel ce S-a născut din tine este 
Dumnezeu adevărat. 


Catavasie: 

Pe Cruce văzându-Te pe Tine, Puternice, luminătorul cel mare de 
cutremur fiind cuprins şi-a strâns şi și-a ascuns razele; toată zidirea a 
lăudat cu frică îndelungă-răbdarea Ta, că s-a umplut pământul de lauda 
Ta. 


CÂNTAREA A 5-a: 
lrmos: Să mânecăm cu mânecare adâncă... 


Răsărit-ai din mormânt lumii Lumina cea neapusă, strălucind 
nestricăciune şi micşorând, Doamne, mâhnirea cea de moarte de la 
marginile lumii, ca un îndurat. 


Să ne apropiem curăţiţi cu postul, cu căldură să sărutăm lemnul cel 
preasfânt cu laude; pe care Hristos răstignindu-Se, a mântuit lumea ca un 
milostiv. 


Dănţuiesc cu veselie astăzi cetele îngerilor, pentru închinarea Crucii 
Tale; căci cu ea ai sfărâmat taberele demonilor, Hristoase Dumnezeul 
nostru, mântuind neamul omenesc. 


Alt rai s-a cunoscut Biserica, ca și cel mai dinainte, având lemn 
purtător de viaţă Crucea Ta, Doamne, din care prin atingere luăm 
nemurire. 

Slavă..., a Treimii: 


Trei împreună fără de început slăvesc, pe un Dumnezeu întru o 
fiinţă; pe Tatăl şi pe Fiul şi pe Duhul, o lumină întreit strălucitoare, o 


împărăție întocmai stăpânitoare, în unime neamestecată. 


Și acum..., a Născătoarei: 

Născut-ai după legea firii, dar mai presus de lege; că numai naşterea 
ta a fost fără de sămânță. Felul nașterii tale este înfricoșător şi de gândit și 
de spus, ceea ce eşti cu totul fără prihană. 


Catavasie: 
Dis-de dimineaţă Te lăudăm pe Tine, Mântuitorule îndurate, aflând 
pace prin Crucea Ta, prin care ai înnoit neamul omenesc, ducându-ne pe 
noi la lumină neînserată. 


CÂNTAREA A 6-a: 
Irmos: Pogorâtu-Te-ai în cele de dedesubt... 


Sfărâmând moartea, Hristoase, ai înviat ca un mare Împărat, 
chemându-ne pe noi din cămările iadului, spre desfătarea Împărăției 
cerurilor, în pământul nemuririi. 


Bucurându-ne întru cântări dumnezeieşti, să strigăm lui Dumnezeu 
credincioșii, sărutând Crucea Domnului; că izvorăște izvor de sfinţenie 
tuturor celor din lume. 


Se împlineşte glasul scriitorului de cântări: Că iată ne închinăm 
aşternutului preacuratelor Tale picioare, Atotputernice, cinstitei Cruci, 
lemnului celui preadorit. 


Lemnul pe care l-a văzut pus în pâinea Ta proorocul cel plângător, 
adică Crucea Ta îndurate sărutând-o, lăudăm legăturile Tale, îngroparea, 
sulița şi piroanele. 


Sfânta Cruce pe care ai primit, Hristoase, să o porţi pe umeri şi să Te 
înalţi și cu trupul să Te răstignești pe ea, sărutând-o, luăm putere asupra 


vrăjmaşilor celor nevăzuţi. 


Slavă..., a Treimii: 

Unimea în trei Feţe o laud, şi Treimii întru o ființă mă închin; unui 
Dumnezeu, Unime întreită, unei lumini întreit strălucitoare, Tatălui şi 
Fiului şi Sfântului Duh. 


Și acum..., a Născătoarei: 


Minune mai mare decât toate minunile întru tine s-a arătat, ceea ce 
ești mielușea neîntinată. Că ai născut pe Mielul, Cel ce a șters păcatul 
lumii. Pe Care roagă-L îndelung, pentru cei ce te laudă pe tine. 


Catavasie: 
Chipul dumnezeieștii Cruci, lona mai înainte l-a însemnat în 
pântecele chitului, cu palmele întinse, şi a ieşit din fiară, mântuindu-se cu 
puterea Ta, Cuvântule. 


CONDAC, glasul al 7-lea: 


Nu mai păzește încă sabia cea de văpaie ușa Edenului, că într-însa a 
venit minunata legătură, prin lemnul Crucii. Acul morţii şi biruinţa iadului 


s-au alungat, că de faţă ai stat, Mântuitorul meu, strigând celor din iad: 
Intraţi iarăşi în rai. 


ICOS 

Trei cruci a înfipt Pilat în Golgota: două tâlharilor și una Dătătorului 
de viaţă. Pe care văzând-o iadul, a zis celor de jos: O! Slugile mele și 
puterile mele, cine este Cel ce a înfipt piron în inima mea? Cu suliță de 
lemn m-a împuns fără de veste și mă rup. La cele dinăuntru ale mele mă 
doare, pântecele meu se chinuieşte, simţirile-mi tulbură duhul și mă silesc 
a lepăda din mine pe Adam și pe cei din Adam, care îmi sunt daţi prin 
lemn; că lemnul pe ei iarăși îi duce în rai. 


SINAXAR 
LA DUMINICA A TREIA A POSTULUI MARE 


Sinaxarul din Minei, apoi acesta. 

În această zi, in Duminica a treia a Postului Mare, prăznuim închinarea 
cinstitei și de viață făcătoarei Cruci. 


Pentru că în timpul postului celui de patruzeci de zile ne răstignim şi noi oarecum, 
morți fiind față de patimi, cu simțurile adormite şi potolite din pricina amărăciunii postului, 
ni se pune înainte cinstita şi de viață făcătoare Cruce ca să ne îmbărbăteze, să ne sprijine, să 
ne aducă aminte de patima Domnului nostru lisus Hristos şi să ne mângâie. Daca Dumnezeu a 
fost răstignit pentru noi, oare nu trebuie ca şi noi să lucrăm mai mult pentru EI? Nevoinţele 
noastre ni se uşurează când ni se aduce aminte şi de nădejdea slavei ce ni s-a dat prin Cruce. 
Căci după cum Mântuitorul nostru urcându-se pe Cruce, a fost slăvit prin felul necinstit prin 
care s-au purtat oamenii cu El și prin amărăciunile ce I-au pricinuit, tot așa trebuie să facem și 
noi ca să fim slăviți împreună cu EI, cu toate că îndurăm cu greu nevoinţele postului. 

Se mai explică prăznuirea de azi şi în alt chip. După cum cei care călătoresc pe o cale 
aspră şi lungă, zdrobiţi de oboseală, dacă întâlnesc pe cale un copac umbros, se odihnesc 
puțin, așezându-se sub el, și oarecum refăcuţi termină și restul drumului, tot așa și acum, în 
timpul postului, a fost sădită de Sfinţii Părinţi la mijlocul acestei căi obositoare Crucea cea 
aducătoare de viaţă, spre a ne odihni, a răsufla şi a ne face pe noi cei osteniți sprinteni și uşori 
pentru restul ostenelii. 

Sau altă explicație. După cum la venirea unui împărat sunt purtate înainte steagurile 
lui și sceptrul, iar în urmă vine şi el, plin de veselie și de bucurie pentru biruința avută, iar 
împreună cu el se bucură și supușii, tot așa și Domnul nostru lisus Hristos, vrând să arate 
biruinţa asupra morții și că are să vină cu slavă în ziua Învierii, a trimis înainte sceptrul Lui, 
semnul Lui cel împărătesc, Crucea cea de viaţă făcătoare, care ne umple de multă bucurie, ne 
dă foarte mare ușurare şi ne pregătește să fim gata să primim pe Împărat şi să scoatem 
strigăte de bucurie întru întâmpinarea Biruitorului. 

A fost aşezată Sfânta Cruce în săptămâna de la mijloc a postului celui de patruzeci de 
zile pentru următoarea pricină: Sfântul Post de patruzeci de zile se aseamănă cu izvorul cel 
din Mera, din pricina asprimii, amărăciunii şi lipsei de trai bun ce ne face postul. După cum 
dumnezeiescul Moise, când a băgat lemnul în mijlocul izvorului, l-a îndulcit, tot așa și 
Dumnezeu, Care ne trece prin Marea Roşie cea spirituală și ne scoate de la nevăzutul Faraon, 
prin lemnul cel de viaţă făcător al cinstitei și de viață făcătoarei Cruci, îndulcește amărăciunea 
postului celui de patruzeci de zile și ne mângâie pe noi care trăim ca în pustie până ce ne va 
duce, prin Învierea Lui, la lerusalimul cel spiritual. 

Sau altă explicație. Deoarece crucea se numește şi este pomul vieţii, iar acel pom a fost 
sădit în mijlocul raiului, în Eden, în chip potrivit şi dumnezeieștii Părinţi l-au sădit pe acesta 
în mijlocul postului celui de patruzeci de zile ca să ne amintească şi de lăcomia lui Adam, dar 
în acelaşi timp să ne arate, prin pomul acesta şi înlăturarea osândei lui. În adevăr dacă 
mâncăm din el nu mai murim, ci trăim. 

Prin puterea Crucii, Hristoase Dumnezeule, păzește-ne de ispitele celui viclean, 
învredniceşte-ne să ne închinăm dumnezeieştilor tale Patimi şi Învierii celei purtătoare de viaţă, 

ducând la capăt cu ușurință calea acestui post de patruzeci de zile și ne miluiește pe noi ca un 
singur bun și de oameni iubitor. Amin. 


CÂNTAREA A 7-a: 
Irmos: Cel ce ai izbăvit pe tineri... 


Înviat-ai din mormânt a treia zi, Doamne, ca cel ce doarme, ucigând 
pe portarii iadului cu dumnezeiasca putere şi ai sculat pe strămoșii cei de 
demult, Dumnezeul părinţilor, Cel ce însuţi eşti binecuvântat și preaslăvit. 


Dănţuind cu lira de cântări, să ne bucurăm astăzi popoare întru 
închinarea Crucii, slăvind pe Hristos, Cel ce s-a răstignit pe ea, pe 
Dumnezeul părinţilor, Cel singur binecuvântat și preaslăvit. 


Cel ce ai arătat organul morţii vistierie de viaţă, pe care lumea o 
sărută, adică Crucea Ta, Împărate al tuturor, sfinţeşte pe cei ce se închină 
ei, Dumnezeul părinţilor, Cel ce Însuţi eşti binecuvântat şi preaslăvit. 


Cel ce Însuţi eşti milostiv şi îndurat, lisuse, luminează, sfinţeşte pe 
cei ce se închină cu credinţă Crucii Tale si dumnezeieştilor Patimi, 
Dumnezeul părinţilor, Cel ce Însuţi eşti binecuvântat şi preaslăvit. 


Slavă..., a Treimii: 


Laud Unimea, Dumnezeirea cea în trei ipostasuri; că lumină este 
Tatăl, lumină Fiul, lumină Duhul, rămânând lumină nedespărţită după 
unitatea cea firească şi cu trei raze ale Feţelor strălucind. 


Și acum..., a Născătoarei: 


Tu eşti propovăduirea cea cu multe numiri a tuturor proorocilor; că 
ușă a lui Dumnezeu, năstrapă de aur, pământ sfânt te-ai arătat, Fecioară 
dumnezeiască mireasă, născând cu trup pe lisus Hristos, Dumnezeul 
părinţilor, Cel preaslăvit. 


Catavasie: 

Cel ce ai izbăvit pe tineri din văpaie ai venit pe pământ luând trup, și 
pe Cruce pironindu-Te, mântuire ne-ai dăruit nouă, Hristoase, Cel singur 
binecuvântat, Dumnezeul părinţilor și prea slăvit. 


CÂNTAREA A 8-a: 
Irmos: Această numită şi sfântă zi... 


Pentru ce ţineţi acum miresme în mâini şi pe cine căutaţi? Tânărul 
care s-a arătat acum femeilor la mormânt, a strigat: S-a sculat Hristos, 
Dumnezeul nostru, ridicând firea noastră cea omenească din adâncul 
iadului. 


Bucură-te, lemn de trei ori fericit și dumnezeiesc, Cruce, lumina 
celor din întuneric, care arăţi mai înainte cu strălucirea ta razele Învierii 
lui Hristos, în lumea cea cu patru părţi; învrednicește pe toţi credincioşii 
să ajungă Paştile. 


În această zi mirosim miresmele dumnezeiescului vas de mir, lemnul 
cel cu mireasmă de viaţă, Crucea lui Hristos. Să mirosim mirosul cel de 
Dumnezeu însuflat, închinându-ne ei cu credinţă în veci. 


Vino, Elisei proorocule, spune de faţă ce lemn a fost acela pe care l-ai 
băgat în apă? Crucea lui Hristos, prin care am fost trași din adâncul 
stricăciunii, închinându-ne ei cu credinţă în veci. 


Mai înainte închipuind lacov de demult Crucea Ta, s-a închinat 
vârfului dumnezeiescului toiag al lui Iosif, de mai înainte cunoscând a fi 
acesta sceptrul cel înfricoşător al Împărăției Tale, Hristoase; căreia acum 
ne închinăm cu credinţă în veci. 


Binecuvântăm pe Tatăl și pe Fiul și pe Sfântul Duh, Dumnezeu. 


O fiinţă în trei Feţe slăvesc, fără amestecare, câte treile osebite după 
ipostasuri; că după chipul firii nu despart pe Tatăl şi pe Fiul şi pe Duhul; că 
un Dumnezeu este peste toate în veci. 

Și acum..., a Născătoarei: 


Tu una dumnezeiască mireasă, Marie, te-ai arătat între maici 
fecioară, născând fără bărbat pe Mântuitorul Hristos și păzind pecetea 
curăţiei; pe line te fericim credincioșii în veci. 


Catavasie: 
Să lăudăm, bine să cuvântăm și să ne închinăm Domnului, cântându-l și 
preaînălțându-L pe Dânsul întru toţi vecii. 


În groapa leilor aruncat fiind oarecând marele între prooroci Daniel, 
mâinile în chipul crucii întinzându-și, nevătămat s-a păzit de a fi mâncare 
lor, binecuvântând pe Hristos în veci. 


CÂNTAREA A 9-a: 
Irmos: Luminează-te, luminează-te... 


În mormânt Te-ai pogorât, Dătătorule de viaţă Dumnezeule, şi ai 
sfărâmat toate încuietorile si zăvoarele și ai înviat pe morţii care strigau: 


Slavă Învierii Tale, Hristoase, Mântuitorule atotputernice. 


Mormântul Tău, Hristoase, mi-a izvorât viaţă: că venind de faţă Tu, 
Cel ce ţii viaţa, ai strigat celor ce locuiau în morminte: Cei din legături 
dezlegaţi-vă, că Eu am venit în lume răscumpărare. 


Să salte cu laude toate lemnele pădurii, văzând lemnul Crucii, cel de 
un nume cu ele, sărutat astăzi; pe care Hristos Și-a înălţat capul, precum 
profeţește dumnezeiescul David. 


Eu, cel ce am murit prin pom, te-am aflat pe tine pom de viaţă 
purtătoare de Hristos, Crucea mea, păzitoarea mea cea nebiruită, puterea 
cea tare asupra demonilor; ţie mă închin astăzi strigând: Sfinţește-mă cu 
salva ta. 

Veseleşte-te, bucură-te, Biserica lui Dumnezeu, închinându-te astăzi 
de trei ori fericitului lemn al preasfintei Cruci a lui Hristos, căreia slujesc 
cetele îngerești și cu frică îi stau înainte. 


Slavă..., a Treimii: 


Ție mă închin, Dumnezeire sfântă, Treimii după Feţe, Unimii după 
fire, Tatălui şi Fiului şi Duhului Sfânt, unei Stăpânii şi unei Împărăţii, care 
stăpânește toate. 


Și acum..., a Născătoarei: 


Tu ești, Fecioară, muntele cel mare, întru care S-a sălășluit Hristos, 
precum strigă dumnezeiescul David: prin care noi ne-am înălţat de pe 
pământ la cer, făcându-ne fii prin Duhul, întru tot fericită. 


Catavasie: 
O, Maică Fecioară si adevărată Născătoare de Dumnezeu, ceea ce ai 
născut fără sămânță pe Hristos, Dumnezeul nostru, pe Cel ce S-a înălţat cu 


trupul pe Cruce, toţi credincioșii Îl slăvim si te mărim acum după 
vrednicie. 


Luminânda Învierii 


Slavă..., a Crucii: 
Podobie: Cu ucenicii să ne suim... 


Văzând astăzi pusă înainte cinstită Crucea lui Hristos, să ne închinăm 
ei şi să ne veselim cu credinţă, cu dragoste sărutând-o; şi rugând pe 
Domnul, Cel ce S-a răstignit pe ea de bunăvoie, să ne învrednicească pe noi 
pe toţi a ne închina cinstitei Cruci şi a ajunge fără osândire Învierea. 


Și acum..., a Născătoarei: 


Lemnului pe care Și-a întins preacuratele palme Fiul tău, Preacurată, 
răstignindu-Se pentru noi, acum cu credinţă ne închinăm; dăruiește-ne 


nouă pace, ca să ajungem şi la preacinstitele Patimi, cele de mântuire a 

lumii, și să ne închinăm zilei Paștilor celei luminoase și lumii de bucurie, 
celei numite Doamnă și purtătoare de lumină. 


LA LAUDE 


Se pun 8 stihiri cântând: 4 stihiri ale Învierii, din Octoih și 4 podobii din Triod, repetând pe 
cea dintâi, glasul al 4-lea: 


Podobie: Ca pe un viteaz între mucenici... 


Cu glasuri să strigăm şi cu cântări să slăvim cinstita Cruce, sărutând- 
o şi către ea să strigăm: Preacinstită Cruce, sfințește sufletele şi trupurile 
noastre cu puterea ta, și ne păzeşte nerăniţi de toată vătămarea 
potrivnicilor, pe cei ce ne închinăm ţie cu dreaptă credinţă. 


Apropiaţi-vă să scoateţi ape neîmpuţinate, care se toarnă înaintea 
voastră prin harul Crucii. lată că vedem pus înainte lemnul cel sfânt, 
izvorul darurilor cel adăpat cu sângele şi cu apa Stăpânului tuturor, Care 
S-a înălţat pe ea de bunăvoie, și a înălţat pe oameni. 


Stih: Înălţaţi pe Domnul Dumnezeul nostru și vă închinaţi la aşternutul picioarelor Lui, 
că sfânt este. 


Întărirea Bisericii, puterea împăraţilor, lauda monahilor și 
mîntuirea, tu ești, preacinstită Cruce. Pentru aceasta, închinându-ne ţie, ne 
luminăm astăzi inimile şi sufletele cu dumnezeiescul har al Celui ce S-a 
pironit pe tine şi a surpat puterea vicleanului și blestemul l-a ridicat. 


Stih: lar Dumnezeu, Împăratul nostru, mai înainte de veac a făcut mântuire in mijlocul 
pământului. 


Şi se repetă stihira cea dintâi. 


Apoi Stihul: Scoală-Te, Doamne Dumnezeul meu, înalță-se mâna Ta, nu uita pe săracii Tăi, până în 
sfârşit. 


Şi se cântă stihira zilei, glasul al 8-lea, însuşi glasul: 

Domnul tuturor ne-a învăţat cu pildă, ca să ne ferim de gândul cel 
măreț al fariseilor celor prea răi, și tuturor le-a arătat să nu gândească cu 
trufie mai mult decât se cuvine a gândi. Că EI însuşi făcându-Se pildă și 
asemănare, S-a micşorat pe Sine până la Cruce și la moarte. Deci, 
mulțumindu-l cu vameșul, să zicem: Dumnezeule, Cel ce ai pătimit pentru 
noi și fără patimă ai rămas, izbăveşte-ne pe noi de patimi și mântuiește 
sufletele noastre. 


Slavă..., tot aceasta. 
Și acum... Preabinecuvântată ești... 


Doxologia mare. 


lar când strana începe să cânte: Slavă întru cei de sus lui Dumnezeu..., preotul se 
îmbracă în toate veşmintele cele preoţeşti (sau unde va fi mai mare, este dator cel mai mare 
să o facă) şi, luând cădelniţa, cădeşte sfânta masă și cinstita Cruce, apoi luând-o pe disc, iese 
pe partea stingă, pe ușa dinspre miazănoapte, mergând înaintea lui cu două sfeşnice şi cu 
cădelnița şi merge drept spre uşile împărăteşti; şi sfârşindu-se Doxologia și Sfinte 
Dumnezeule..., preotul zice: Cu înţelepciune drepți... Și se cântă troparul: Mântuiește, 
Doamne, poporul Tău... (de 3 ori). 


Şi preotul, purtând cinstita Cruce, vine înaintea sfintelor uși şi fiind acolo gătit analog, 
pune deasupra lui cinstita Cruce, apoi, luându-i acoperământul, cădeşte în chipul crucii, în 


patru părți. 


Şi îndată, preotul cântă troparul, glasul al 6-lea: 


Crucii Tale, ne închinăm, Stăpâne, şi sfântă Învierea Ta o lăudăm și o slăvim 
(de trei ori). 


Apoi şi stranele, cu glas mare, cântă acelaşi tropar, tot de trei ori. 


De va fi în mănăstire, egumenul sau locţiitorul său trece între preoții slujitori şi fac 
împreună două metanii înaintea sfintei Cruci de pe analog. Apoi sărută sfânta Cruce, întâi cel 
mai mare şi pe urmă ceilalți, încheind cu a treia metanie. Asemenea fac cei din strana dreaptă 
și din strana stângă, ca și frații, închinându-se câte doi, după rânduială. În timpul cât se 
închină fraţii, se cântă la strane aceste stihiri, pe glasul al 2-lea: 

Veniţi credincioşilor să ne închinăm lemnului celui de viaţă făcător, 
pe care Hristos, Împăratul slavei, de bunăvoie mâinile întinzându-Și, ne-a 
înălţat la fericirea cea dintâi, pe care mai înainte vrăjmașul prin plăcere 
amăgindu-ne, a făcut să fim izgoniți de la Dumnezeu. Veniţi, credincioşilor, 
să ne închinăm lemnului prin care ne-am învrednicit a sfărâma capetele 
vrăjmaşilor celor nevăzuţi. Veniţi toate rudeniile neamurilor, Crucea 
Domnului cu cântări să o cinstim. Bucură-te Cruce, scăparea cea 
desăvârșită a lui Adam celui căzut; întru tine binecredincioşii creştini se 
laudă, căci cu puterea ta pe popoarele păgâne le-au biruit. Pe tine acum cu 
frică creştinii sărutându-te, şi pe Dumnezeu, Cel ce S-a pironit pe tine, ÎI 
slăvim grăind: Doamne, Cel ce Te-ai răstignit pe ea, miluieşte-ne pe noi, ca 
un bun și de oameni iubitor. 


Altă stihiră, glasul al 8-lea: 


Astăzi Stăpânul făpturii şi Domnul slavei, pe Cruce a fost pironit și în 
coastă a fost împuns, fiere şi oţet a gustat, dulceaţa Bisericii! Cu cunună de 
spini a fost încununat, Cel ce acoperă cerul cu nori. Cu haină de ocară a fost 
îmbrăcat şi peste obraz a fost bătut cu mână de ţărână Cel ce a zidit pe om 


cu mâna. Pe spate a fost bătut, Cel ce îmbracă cerul cu nori. Scuipări și răni 
a luat şi ocări şi pumni, şi toate le-a răbdat pentru mine, cel osândit, 
Mântuitorul meu și Dumnezeu, ca să mântuiască lumea de înșelăciune, ca 
un milostiv. 


Slavă..., același glas: 


Astăzi Cel neapropiat după fiinţă mie apropiat S-a făcut şi a pătimit 
Patimi Cel ce m-a slobozit pe mine din patimi. Cel ce dă lumină orbilor, de 
buzele celor fără de lege a fost scuipat și Și-a dat spatele spre răni pentru 
cei robii. Pe Care Curata și Maica Lui pe Cruce văzându-L cu durere a zis: 
Vai mie, Fiul meu! De ce ai făcut aceasta? Cel împodobit cu frumuseţea mai 
mult decât toţi oamenii, fără suflare şi fără podoabă Te arăţi, neavând 
chip, nici frumuseţe. Vai mie, lumina mea! Nu pot să Te văd adormit; la 
cele dinlăuntru mă rănesc şi cumplită sabie prin inima mea trece. Laud 
patimile Tale, închinu-mă  milostivirii Tale, îndelung-Răbdătorule, 
Doamne, slavă Ţie. 

Şi acum..., glasul al 6-lea: 
Astăzi s-a împlinit cuvântul proorocesc; că iată ne închinăm la locul 
unde au stat picioarele Tale, Doamne. Și din lemnul mântuirii gustând, 
slobozire din patimile păcatului am dobândit. Pentru rugăciunile 


Născătoarei de Dumnezeu, Unule, lubitorule de oameni. 


Apoi, ecteniile și otpustul. 


LA LITURGHIE 
Fericirile glasului pe 6 şi din Canonul Crucii, Cântarea a 3-a, pe 4. 
În loc de Sfinte Dumnezeule... se cântă: 


Crucii Tale ne închinăm, Stăpâne, şi sfântă Învierea Ta o lăudăm şi o 
slăvim. 


Apostolul din Epistola către Evrei. 
Evanghelia de la Marcu. 


CHINONICUL 


Însemnatu-s-a peste noi lumina feţei Tale, Doamne. Aliluia. (Ps. 4,6) 


